Օքսֆորդի թանգարան

**Օքսֆորդի թանգարան** () պատմության թանգարան Օքսֆորդում, Անգլիա։ Թանգարանում ներկայացված է քաղաքի և նրա բնակիչների պատմությունը՝ հնագույն ժամանակներից մինչև այսօր։ Թանգարանում լինում են ինչպես մշտական, այնպես էլ ժամանակավոր ցուցադրություններ՝ Օքսֆորդի պատմական ցուցանմուշներով։

Թանգարանը գտնվում է քաղաքի կենտրոնում՝ Օքսֆորդի քաղաքապետարանի ներսում՝ Սուրբ Ալդեյթ փողոցում։

Ցուցահանդեսներ կազմակերպելուց բացի, թանգարանը նաև հանրային տարածք է։ Մարդկանց տարբեր խմբեր կարող են վարձակալել սենյակներ բաց և մասնավոր միջոցառումների համար։ Այն նաև հյուրընկալում է պատմաբանների և մշակութային խմբերի, որոնք հանրային զեկույցներ են ունենում։ Թանգարանում լինում են դպրոցական էքսկուրսիաներ, ընտանեկան միջոցառումներ, մեծահասակների համար սեմինարներ և հատուկ ծրագրեր տարեց այցելուների համար։

## Թանգարանի պատմությունը
Օքսֆորդի թանգարանը բացվել է 1975 թվականին Օքսֆորդի քաղաքապետարանի շենքում՝ այն տարածքում, որը նախկինում քաղաքի հանրային գրադարանն է եղել։

2005 թվականին թանգարանը ֆինանսավորում է ստացել *Big Lottery*-ի *Home Front Recall* ծրագրից։ Այս նախագծի նպատակն է եղել հավաքել և պահպանել Օքսֆորդշիրում ապրող մարդկանց Երկրորդ համաշխարհային պատերազմից մնացած հիշողությունները՝ նշելով պատերազմի ավարտի 60-ամյակը։

2009 թվականին Օքսֆորդի քաղաքային խորհուրդը մտածել է Օքսֆորդի թանգարանը փակելու մասին՝ ծախսերը կրճատելու համար, քանի որ դրա գործունեության համար տարեկան պահանջվել է 200,000 ֆունտ ստեռլինգ։ Սակայն Օքսֆորդի քաղաքացիական ընկերությունը դեմ է եղել այդ գաղափարին։ Նրանք պայքարել են թանգարանը բաց պահելու համար և օգնել են ցուցակագրել կամավորների՝ ծախսերը կրճատելու նպատակով։

2018 թվականին թանգարանում ժամանակավորապես ցուցադրվել են Օքսֆորդի Վեսթգեյթ առևտրի կենտրոնի կառուցման ընթացքում հայտնաբերված հնագիտական ​​իրերը։
մինի|Թանգարանի հուշանվերների խանութ

### Վերանորոգում – 2018–2021 թվականներ
2018 թվականի հուլիսից մինչև 2021 թվականի հոկտեմբերն Օքսֆորդի թանգարանը փակվել է խոշոր վերանորոգման աշխատանքների պատճառով, որից հետո եռապատկվել է նրա զբաղեցրած տարածքը։ Նախագիծը պետք է արժենար 3.2 միլիոն ֆունտ ստեռլինգ, բայց այն ավարտվել է 2.8 միլիոն ֆունտ ստեռլինգով՝ *Purcell* ճարտարապետական ընկերության կողմից։ Ֆինանսավորումը տրամադրվել է Անգլիայի արվեստի խորհրդի, *National Lottery Heritage Fund*-ի և Օքսֆորդի քաղաքային խորհրդի կողմից։

Վերանորոգումից հետո ցուցանմուշների թիվը 286-ից աճել է մինչև մոտ 750։

2020 թվականին Օքսֆորդի քաղաքային խորհրդի ղեկավար Սյուզան Բրաունն առաջարկել է Սեսիլ Ռոուդսի վիճահարույց արձանը Օրիել քոլեջից տեղափոխել Օքսֆորդի թանգարան։

### Ընդարձակում– 2021 թվականից մինչ օրս
2021 թվականի հոկտեմբերին վերաբացվելուց ի վեր Օքսֆորդի թանգարանի աշխատանքները կատարել է ավելի քան 100 կամավորներից բաղկացած թիմը։

Թանգարանը նաև սկսել է դպրոցականների համար սեմինարներ անցկացնել՝ տեղի պատմությունը նրանց ներկայացնելու նպատակով։

Նույն թվականին թանգարանը *National Lottery-*ից ստացել է 240,000 ֆունտ ստեռլինգ դրամաշնորհ՝ իր «Թաքնված պատմություններ» նախագծի համար։
[ձախից|մինի|Թանգարանի կամավորն ուսումնասիրում է Օքսֆորդի պատմական [Քարտեզ|քարտեզները]]
2022 թվականին Օքսֆորդի թանգարանը հյուրընկալել է թվային նկարչի։ Նկարիչը ստեղծել է թվային աշխատանքներ՝ ոգեշնչված Օքսֆորդշիրի բանահյուսությունից և լեգենդներից։ Վերջնական արդյունքն ինտերակտիվ տեսախաղ է եղել, որն ուսումնասիրել է հին բրիտանական դիցաբանությունը քրիստոնեական դարաշրջանից առաջ։

2023 թվականին Օքսֆորդի թանգարանը դարձել է քաղաքի կենտրոնում առաջին վայրը, որտեղ տեղի է ունեցել «Փոքրիկ Եդեմներ» ներկայացումը: «Փոքրիկ Եդեմներ»-ը 1934 թվականին Օքսֆորդում տեղի ունեցած *Florence Park Rent Strikes*-ի հիման վրա ստեղծված պիես է։

## Թեմաներ
Օքսֆորդի թանգարանը կենտրոնանում է քաղաքի պատմության և մշակույթի վրա։ Վերջին տարիներին այն ավելացրել է ավելի շատ ցուցանմուշներ սևամորթ բրիտանացիների պատմության և ԼԳԲՏԻՔԱ+ համայնքների մասին։

2021 թվականին վերանորոգումից հետո թանգարանը ներկայացրել է ժամանակավոր *Windrush* ցուցադրությունը՝ նշելով կարիբյան ժողովուրդների կյանքը և ներդրումը Օքսֆորդում 1950-ական թվականներից ի վեր։

## Հիմնական ցուցանմուշներ
[մինի|[Օլիվեր Կրոմվել|Օլիվեր Կրոմվելի «մահվան դիմակը» ցուցադրվում է Օքսֆորդի թանգարանում]]
Օքսֆորդի թանգարանի ամենահիշարժան ցուցանմուշներից են՝

* Օլիվեր Կրոմվելի մահվան դիմակը,
* Օքսֆորդի պատմական հրեական թաղամասի ցուցանմուշները,
* Քաղաքի զինանշանը, որը նվիրաբերել է Եղիսաբեթ I թագուհին,
* Քաթեսլոուի պատի մի կտոր, որը մի ժամանակ բաժանել է թաղամասերը,
* Սառը պատերազմի արտեֆակտներ, որոնք օգտագործվել են միջուկային ճառագայթումը չափելու համար,
* *[[The Rolling Stones]]*-ի Օքսֆորդում կայացած համերգի տոմսեր,
* *Pink Newspaper*-ի՝ Օքսֆորդի առաջին ԼԳԲՏ լրագրի օրինակը,
* «Ալիսը հրաշքների աշխարհում» գրքի հեղինակ Լուիս Քերոլի անձնական իրերը,
* «Ալիսը հրաշքների աշխարհում» գրքի իրական ոգեշնչման աղբյուրը հանդիսացող Ալիս Լիդելի իրերը,
* Ֆրենկ Քուփերի մարմելադի տուփը, որը Ռոբերտ Ֆալկոն Սքոթն իր հետ վերցրել է դեպի Հարավային բևեռ կատարած անհաջող փորձի ժամանակ։

### Ժամանակավոր և առցանց ցուցանմուշներ
Մշտական ցուցադրություններից բացի, Օքսֆորդի թանգարանում անցկացվել են մի քանի ժամանակավոր ցուցադրություններ: Անցյալում անցկացված ցուցահանդեսների շարքում են՝

* *Սովորական բաներ* ցուցահանդեսը, որը ներկայացնում է Օքսֆորդում ապրող իրաքցի կանանց ստեղծագործությունները,
* *Queering Spires* ցուցահանդեսը, որն արժանացել է *National Lottery*-ի «Տարվա կայուն նախագիծ» մրցանակին:

Թանգարանի հիմնական միջոցառումներից մեկը «հիշողությունների փոխանակման միջոցառումն» է: Տեղացիներին հրավիրում են թանգարան՝ բերելու Օքսֆորդի կյանքի մասին պատմող իրեր, լուսանկարներ և կիսվելու անձնական պատմություններով:

2019 թվականին թանգարանն անցկացրել է «Սպորտային Օքսֆորդի հավաքագրման օր»՝ քաղաքի սպորտային հիշողությունները հավաքելու համար:

Թանգարանը նաև պարբերաբար ստեղծում է առցանց ցուցանմուշներ: Օրինակ 2022 թվականի «Քաղաքային պատմություններ» նախագիծը, որի ժամանակ հավաքագրվել են Օքսֆորդի բնակիչների անձնական պատմություններն ու լուսանկարները։

Թանգարանը նաև կազմակերպում է հատուկ միջոցառումներ, որոնք համապատասխանում են քաղաքային տոնակատարություններին: Օրինակ՝ Օքսֆորդի ամենամյա Ալիսի օրվա ընթացքում այն կազմակերպել է արվեստի և արհեստների սեմինար՝ *Թագավորական արհեստներ* անվամբ։

## Պատկերասրահ

Պատկեր:Museum_of_Oxford,_main_entrance.jpg|Թանգարանի մուտքը (քաղաքապետարանի ներսում)
Պատկեր:Museum_of_Oxford_main_gallery_room.jpg|Թանգարանի գլխավոր պատկերասրահի տեսարան հուշանվերների խանութից
Պատկեր:Museum_of_Oxford_main_gallery.jpg|Թանգարանի գլխավոր դահլիճի տեսարանը լսարանից
Պատկեր:Museum_of_Oxford_-_historic_shop_front.jpg|Ինտերակտիվ ցուցահանդես՝ պատմական հագուստ փորձելու համար
Պատկեր:Map_of_Oxford_Town_Hall.jpg|Օքսֆորդի քաղաքապետարանի քարտեզ
Պատկեր:Little_Edens_6.jpg|«Փոքրիկ Եդեմներ» պատմական դրամա ներկայացումը բեմադրվում է *Museum Makers Space*-ի տարածքում
Պատկեր:Little_Edens_13.jpg|Օքսֆորդի թանգարանում տեղի ունեցավ պատմական վերակառուցում, որը պատկերում էր ակտիվիստ Աբրահամ Ղազարոսին 1934 թվականի Ֆլորենս այգու վարձավճարների գործադուլի ժամանակ։


## Հասանելիություն
Օքսֆորդի թանգարանի բոլոր սրահները հասանելի են անվասայլակով տեղաշարժվողների համար։ Կա վերելակ, որը հասնում է ինչպես պատկերասրահներ, այնպես էլ նույնիսկ այն տարածքներ, որոնք սովորաբար բաց չեն հանրության համար։ Այնուամենայնիվ, Օքսֆորդի քաղաքապետարանի գլխավոր մուտքն ունի միայն աստիճաններ, ուստի անվասայլակով տեղաշարժվողները պետք է օգտվեն այլ մուտքից։ Ցուցափեղկերի մեծ մասը նախատեսված է անվասայլակի բարձրությունից տեսանելի լինելու համար։

Թանգարան մուտքն անվճար է։ Պատկերասրահները բաց են ամեն օր, բացի կիրակի օրերից։ Պետական տոների ժամանակ թանգարանը փակ է։

## Վարձակալվող տարածքներ
Օքսֆորդի թանգարանն իր նկուղային հատվածում ունի երկու հանդիպումների սենյակ, որոնք կարելի է վարձակալել հանրային կամ մասնավոր միջոցառումների համար: Ավելի մեծ սենյակը կոչվում է «Թանգարան ստեղծողների տարածք» (Museum Makers Space), իսկ ավելի փոքրը՝ «Ուսումնական ստուդիա»:

Լրացուցիչ հարմարությունների թվում են խոհանոցը, թանգարանային պարագաները, Wi-Fi-ը, կահույքը, մանկական հագուստը փոխելու համար նախատեսված վայրերը, զուգարանները և տեղում սննդի մատակարարումը։

## Տես նաև
* Փիթ Ռիվերսի թանգարան
* Էշմոլի թանգարան

## Ծանոթագրություններ

## Արտաքին հղումներ
* Museum of Oxford website
* Virtual Tour of Museum of Oxford

Կատեգորիա:1975 հիմնադրումներ Անգլիայում
Կատեգորիա:1975 հիմնադրված թանգարաններ
Կատեգորիա:Լուիս Քերոլ
Կատեգորիա:Պատմության թանգարաններ